Еразмус плус KA203

Стратешко партнерство за трансдисциплинарни балкански студии: геофилозофија на Балканот (ГеоБалканс)

АУЕ ФОН е добитник на грант во рамките на програмата Еразмус плус КА203 за Стратешко партнерство за трансдисциплинарни балкански студии: геофилозофија на Балканот. Проектот е во времетраење од 3 години (2020 – 2023) и има за цел да ја развие и зајакне основата на локалната и регионалната академија што ќе поттикне поголема толеранција, помирување и демократизација на Балканот. Соединувајќи партнери од С. Македонија, Србија, Грција и Италија и обраќајќи им се на идните студенти од регионот и пошироко, проектот промовира иницијативи за надминување на националистичките политички дискурси и меѓудржавните спорови, поттикнувајќи меѓукултурен дијалог и нови, критички пристапи кон културното и политичкото наследство на регионот.

Клучна цел: дизајн, развој и воспоставување на интегрирани, транс-балкански и транс-европски последипломски и докторски студии кои ќе ги спојат најдобрите европски практики во изучувањето на именуваните области, поддржани преку врвни трансдисциплинарни методологии и соработка во општествените, хуманистичките и природните науки.

ГеоБалканс е адресиран до:

1) Студенти, истражувачи и експерти во општествени науки и хуманистиката

2) Цивилното општество кое се занимава со социјалната, политичката и културната динамика во регионот

3) Креаторите на јавни политики и вработените во јавната администрицаја.

АУЕ ФОН е водечки партнер во проектот кој е сочинет од конзорциум од пет европски универзитети. Покрај АУЕ ФОН, учесници се и Универзитетот СИНГИДУНУМ од Белград, Србија, Универзитетот ПАНТЕОН, Грција, Универзитетот ОРИЕНТАЛЕ од Неапол, Италија и Универзитетот ВЕРОНА од Верона, Италија.